RO Jurnalul Oficial al Uniunii Europene C 230/9

Aviz de inițiere a unei reexaminări intermediare parțiale a măsurilor compensatorii care se aplică importurilor anumitor sisteme de electrozi din grafit originare din India

(2007/C 230/07)

Comisia a hotărât din proprie inițiativă deschiderea unei reexaminări intermediare parțiale limitată la nivelul de subvenționare a anumitor producători exportatori din India, în temeiul articolului 19 din Regulamentul (CE) nr. 2026/97 al Consiliului privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (1) (denumit în continuare „regulamentul de bază”).

1. Produsul

Produsul reexaminat este reprezentat de electrozi din grafit de tipul celor utilizați în cuptoarele electrice, având o densitate aparentă de 1,65 g/cm3 sau superioară și o rezistență electrică de 6,0 μΩ.m sau inferioară, care intră sub incidența codului NC ex 8545 11 00 și nipluri utilizate pentru astfel de electrozi, care intră sub incidența codului NC ex 8545 90 90, fie că sunt importați împreună sau separat, provenind din India („produsul vizat”). Aceste coduri NC sunt menționate doar cu titlu informativ.

2. Măsuri în vigoare

Măsurile aflate în vigoare în prezent sunt un drept compensatoriu definitiv instituit de Regulamentul (CE) nr. 1628/2004 al Consiliului (2) la importul anumitor sisteme de electrozi din grafit originare din India.

3. Motivele reexaminării

Comisia dispune de suficiente elemente de probă prima facie care dovedesc că circumstanțele în legătură cu subvenționarea, pe baza cărora s-au stabilit măsurile existente, s-au schimbat și că aceste schimbări sunt de durată.

Într-adevăr, avantajele legate de două sisteme de subvenționare [Sistemul de credite pentru drepturi de import acordate ulterior exportului/Duty Entitlement Passbook Scheme („DEPBS”) și Sistemul privind scutirea de impozitul pe profit în conformitate cu secțiunea 80 HHC din Legea privind impozitul pe profit/Income Tax Exemption under Section 80 HHC of the Income Tax Act („ITES”)] par să fi diminuat în mod semnificativ. Aceasta se datorează modificării legislației indiene de bază, pe care sunt bazate aceste sisteme.

Prin urmare, nivelul de subvenționare se pare că s-a diminuat pentru acele societăți ale căror măsuri sunt bazate, în totalitate sau în parte, pe avantajele obținute din unul sau ambele sisteme menționate anterior, în perioada de anchetă utilizată în ancheta care a condus la stabilirea nivelului măsurilor actuale.

De aici rezultă că măsurile menționate la punctul precedent cu privire la importurile produsului reexaminat, la nivelul lor actual, nu ar mai fi necesare pentru a compensa subvenționarea existentă. Prin urmare, aceste măsuri ar trebuie să fie reexaminate în cazul societăților vizate.

Printre aceste societăți se numără cele incluse în lista din anexă, precum și orice alt producător al produsului reexaminat, care se prezintă Comisiei în termenul menționat la punctul 5 litera (a) de mai jos și care demonstrează în cadrul aceluiași termen că 1. a beneficiat de avantajele procurate de unul sau de ambele sisteme menționate anterior, în perioada de anchetă utilizată în ancheta care a condus la fixarea nivelului măsurilor aplicate acestor societăți (între 1 aprilie 2002 și 31 martie 2003), și că 2. date fiind schimbările structurale din cadrul acestor sisteme, după cum s-a arătat anterior, avantajele provenind din aceste sisteme au scăzut.

În plus, dacă ancheta de reexaminare sau oricare altă parte interesată furnizează suficiente elemente de probă prima facie, înaintea termenului limită fixat la punctul 5 litera (a) de mai jos, că exportatorii produsului în cauză, vizați de reexaminarea actuală, beneficiază de alte sisteme de subvenționare decât cele menționate anterior, o anchetă privind aceste sisteme se poate organiza, de asemenea, în cadrul reexaminării actuale.

În măsura în care marjele de subvenționare care rezultă din ancheta actuală ar putea avea un impact asupra măsurilor aplicabile societăților care cooperează cu ancheta care a stabilit nivelul măsurilor și/sau asupra măsurii reziduale aplicabile tuturor celorlalte societăți, aceste marje pot fi revizuite în consecință.

Trebuie menționat că, în cazul societăților care fac în același timp obiectul unor măsuri antidumping cât și al unor măsuri compensatorii, dacă acestea din urmă sunt modificate, măsura antidumping poate fi adaptată în consecință.

4. Procedura

După ce a constatat, în urma consultării comitetului consultativ, că există probe suficiente care să justifice inițierea a unei proceduri de reexaminare intermediară parțială ex officio, Comisia inițiază prin prezentul aviz o reexaminare în conformitate cu articolul 19 din regulamentul de bază.

Ancheta va evalua necesitatea menținerii, eliminării sau modificării măsurilor în vigoare în ceea ce privește acele societăți care au beneficiat de unul sau de ambele sisteme de subvenționare menționate anterior și, în cazul acestor societăți, în ceea ce privește alte sisteme pentru care există dovezi suficiente, după cum s-a arătat la punctul 3 paragraful 6 de mai sus. Ancheta va mai evalua, de asemenea, necesitatea de a revizui, în funcție de rezultatele anchetei actuale, măsurile aplicabile altor societăți care au cooperat cu ancheta în urma căreia s-a stabilit nivelul măsurilor actuale și/sau măsura reziduală care se aplică tuturor celorlalte societăți.

(a) Chestionare

Pentru a obține informațiile pe care le consideră necesare pentru anchetă, Comisia va trimite chestionare societăților enumerate în anexă și autorităților din țara exportatoare în cauză.

(b) Culegerea informațiilor și desfășurarea audierilor

Toate părțile interesate sunt invitate, prin prezentul aviz, să își exprime punctele de vedere, să comunice și alte informații decât răspunsurile date în chestionar, precum și să aducă elemente de probă în sprijinul acestora. Aceste informații, precum și elementele de probă trebuie să parvină Comisiei în termenul prevăzut la punctul 5 litera (a).

De asemenea, Comisia poate audia părțile interesate, cu condiția ca acestea să înainteze o solicitare din care să reiasă că au motive speciale pentru care ar trebui să fie audiate. Această solicitare trebuie făcută în termenul prevăzut la punctul 5 litera (b).

5. Termenele limită

(a) Pentru părți în vederea prezentării, pentru a răspunde la chestionar și pentru orice alte informații

Pentru ca demersurile părților să fie luate în considerare în cadrul anchetei, toate părțile interesate trebuie să se prezinte contactând Comisia și, în lipsa unor dispoziții contrare, să își prezinte punctele de vedere și să transmită răspunsurile la chestionare sau orice alte informații, inclusiv cele menționate la punctul 3 paragraful șase, în termen de 40 de zile de la data publicării prezentului aviz în Jurnalul Oficial al Uniunii Europene. Se atrage atenția asupra faptului că majoritatea drepturilor procedurale prevăzute în regulamentul de bază pot fi exercitate numai dacă părțile s-au prezentat în termenul menționat anterior.

(b) Audieri

Toate părțile interesate pot, de asemenea, să solicite audierea de către Comisie în același termen de 40 de zile.

6. Observații scrise, răspunsuri la chestionare și corespondență

Toate observațiile și cererile părților interesate trebuie prezentate în scris (nu în format electronic, în lipsa unor dispoziții contrare) și trebuie să menționeze numele, adresa, adresa de e-mail, numerele de telefon și de fax ale părții interesate. Toate observațiile comunicate în scris, inclusiv informațiile solicitate în prezentul aviz, răspunsurile la chestionare și corespondența cu părțile interesate, furnizate cu titlu confidențial, trebuie să poarte mențiunea „acces limitat” (3) și, în conformitate cu articolul 29 alineatul (2) din regulamentul de bază, trebuie să fie însoțite de o versiune neconfidențială, care să poarte mențiunea „VERSIUNE DESTINATĂ CONSULTĂRII DE CĂTRE PĂRȚILE INTERESATE”.

Adresa Comisiei pentru corespondență:

European Commission Directorate General for Trade Directorate H Office: J-79 4/23 B-1049 Brussels Fax (32-2) 295 65 05

7. Lipsa cooperării

În cazul în care o parte interesată nu permite accesul la informații sau nu furnizează informațiile necesare în termenul prevăzut sau obstrucționează în mod semnificativ ancheta, se pot stabili concluzii pozitive sau negative pe baza datelor disponibile, în conformitate cu articolul 28 din regulamentul de bază.

În cazul în care se constată că o parte interesată a furnizat informații false sau eronate, informațiile nu sunt luate în considerare și se pot utiliza datele disponibile, în conformitate cu articolul 28 din regulamentul de bază. În cazul în care o parte interesată nu cooperează sau cooperează doar parțial și sunt folosite datele disponibile, rezultatul anchetei poate fi mai puțin favorabil acelei părți decât în cazul în care aceasta ar fi cooperat.

8. Programul anchetei

În conformitate cu articolul 22 alineatul (1) din regulamentul de bază, ancheta trebuie încheiată în termen de 15 luni de la data publicării prezentului aviz în Jurnalul Oficial al Uniunii Europene.

9. Alte reexaminări intermediare în conformitate cu articolul 19 al regulamentului de bază

Obiectul prezentei reexaminări este prevăzut la punctul 4 de mai sus. Orice parte care dorește să solicite o reexaminare pe baza altor motive poate face acest lucru, în conformitate cu prevederile articolului 19 al regulamentului de bază.

10. Prelucrarea datelor cu caracter personal

Trebuie remarcat că toate datele cu caracter personal colectate în cursul acestei anchete vor fi tratate în conformitate cu Regulamentul (CE) nr. 45/2001 al Parlamentului European și al Consiliului privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (4).

(1) JO L 288, 21.10.1997, p. 1. Regulament, astfel cum a fost modificat ultima dată prin Regulamentul (CE) nr. 461/2004 al Consiliului (JO L 77, 13.3.2004, p. 12).

(2) JO L 295, 18.9.2004, p. 4.

(3) Aceasta înseamnă că documentul este destinat exclusiv uzului intern. Documentul este protejat în conformitate cu articolul 4 din Regulamentul (CE) nr. 1049/2001 al Parlamentului European și al Consiliului privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Documentul în cauză este un document confidențial în conformitate cu articolul 29 din regulamentul de bază și articolul 12 din Acordul OMC privind subvențiile și măsurile compensatorii.

(4) JO L 8, 12.1.2001, p. 1.